“Comisia Europeană și Comisia de Transport din cadrul Parlamentului European susțin acest proiect. Este un proiect care poate fi finanțat de Uniunea Europeană, începând de la faza de fezabilitate până la construcție. De exemplu, Comisia Europeană finanţeaza studiile de fezabilitate pentru A8, cu un procent de maxim 85% din valoare, până în 2020!. Mingea este în terenul Guvernului României. Ministerul Transporturilor și CNAIR trebuie să depună, până la sfârșitul anului, o cerere de finanțare pentru studiile de fezabilitate”, spune Cătălin Urtoi.

Dacă această cerere nu se completează şi nu se depune în următoarele luni, ţinând cont de perioada de implementare de aproximativ doi ani şi jumătate, România, şi în special Moldova, va pierde finanţarea europeană pentru proiectul A8.

Și, totuși, de ce nu a fost trimisă până acum această cerere? “E rea voință, pur și simplu. Nu se vrea această investiție, nu se vrea ca Moldova să se dezvolte. Nu se dorește de la București. Avem politicieni slabi, nu avem oameni care să ducă un lobby pentru regiunea asta. (...) Vrem să avem o întâlnire cu președintele Klaus Iohannis, cu ministrul Transporturilor, cu premierul, cu CNAIR-ul, din nou, și am invitat-o și pe Corina Crețu, Comisarul European pentru Politică Regională. Trebuie făcut ceva, să ne unim eforturile, să mișcăm lucrurile. Aici este problema de a mișca lucrurile.Nu mai e problema că nu sunt bani. Este un proiect fezabil. Nu înțeleg de ce vrea Guvernul să facă autostrăzi prin parteneriat public- privat în condițiile în care sunt fonduri europene. De altfel, specialiștii din echipa Corinei Crețu ne-au și spus că nu înțeleg de ce se încearcă o finanțare public-privată pentru construcția de autostrăzi. De ce se ajunge la astfel de soluții, care oricum sunt irealizabile în condițiile în care este România de față. Ei asta nu înțeleg: <Noi stăm cu banii, vă rugăm să luați banii și voi nu îi luați!> ”, a precizat reprezentantul asociației „Împreună pentru A8”.